Forslaget er i overensstemmelse med proportionalitetsprincippet. De påtænkte foranstaltninger er i overensstemmelse med principperne om forenkling af procedurerne for erhvervsdrivende, der beskæftiger sig med udenrigshandel, som anført i Kommissionens meddelelse vedrørende autonome toldsuspensioner og toldkontingenter. Denne forordning går ikke ud over, hvad der er nødvendigt for at nå de tilstræbte mål i overensstemmelse med artikel 5, stk. 4, i traktaten om Den Europæiske Union (TEU).

Forslaget er i overensstemmelse med EU's politikker inden for landbrug, handel, erhverv, udvikling, miljø og eksterne forbindelser. Dette forslag berører ikke lande, der har indgået en præferencehandelsaftale med Unionen, kandidatlande eller potentielle kandidater til præferenceaftaler med Unionen (f.eks. den generelle præferenceordning, handelsordningen for lande i Afrika, Vestindien og Stillehavet og frihandelsaftaler).

Der bør åbnes EU-toldkontingenter med nultold eller nedsatte satser for den fælles toldtarifs toldsatser for passende mængder af visse landbrugs- og industriprodukter, uden at dette forstyrrer markederne for sådanne produkter. Under drøftelser på møder i Gruppen for Økonomiske Tarifspørgsmål viste det sig, at medlemsstaterne var parate til at åbne kontingenter for de produkter, der er omfattet af forordningsforslaget, uden at dette forstyrrer markederne for sådanne produkter.

·det er nødvendigt at foretage flere ændringer af de koder i den kombinerede nomenklatur, der er opført i bilaget til forordning (EU) nr. 1388/2013, da produktkoderne i den kombinerede nomenklatur er blevet ajourført ved Kommissionens forordning (EU) 2021/1832 for at opfylde internationale forpligtelser i forbindelse med ændringerne i nomenklaturen i det harmoniserede system fra 2022,

Den 17. december 2013 vedtog Rådet for den Europæiske Union forordning (EU) nr. 1388/2013 om åbning og forvaltning af autonome EU-toldkontingenter for visse landbrugs- og industriprodukter for at sikre, at efterspørgslen i Unionen efter de pågældende produkter kan efterkommes på de bedst mulige betingelser. Denne forordning ajourføres halvårligt for at imødekomme den europæiske industris behov.

Autonome EU-toldkontingenter for produkter er nødvendige, når produktionen i EU ikke i tilstrækkelig grad opfylder EU-industriens behov i en given kontingentperiode. Efter anmodning fra medlemsstaterne vurderer og beslutter Kommissionen i samarbejde med de berørte medlemsstaters eksperter, om det er nødvendigt at åbne autonome toldkontingenter for visse landbrugs- og industriprodukter.

Forslaget har ingen finansielle virkninger for udgifterne, men har finansielle virkninger for indtægterne. Ikkeopkrævet told svarende til suspensionen beløber sig til ca. 186,5 mio. EUR pr. år. De negative virkninger for de traditionelle egne indtægter på budgettet er 139,9 mio. EUR pr. år (dvs. 75 % af det samlede beløb). I finansieringsoversigten gøres der nærmere rede for de budgetmæssige virkninger af forslaget.

Den foreslåede ændring er af rent teknisk karakter og vedrører kun anvendelsesområdet for de toldkontingenter, der er anført i bilaget til Rådets forordning (EU) nr. 1388/2013, som ophæves og erstattes af det foreliggende forslag. Der blev ikke foretaget en konsekvensanalyse, fordi de foreslåede ændringer af toldkontingenterne ikke forventes at få væsentlige virkninger.

Gruppen for Økonomiske Tarifspørgsmål vurderede nøje hvert enkelt forslag om tilføjelser og ændringer for at forhindre eventuel skade for producenterne i Unionen og samtidig styrke og konsolidere konkurrenceevnen for produktionen i EU. Vurderingen blev foretaget gennem drøftelser internt i gruppen, og medlemsstaterne konsulterede derefter de berørte brancher, sammenslutninger, handelskamre og andre interesserede parter.

Gruppen for Økonomiske Tarifspørgsmål, som består af repræsentanter fra alle medlemsstaterne samt Tyrkiet, blev hørt. Alle anførte toldkontingenter afspejler, hvad der blev aftalt under gruppens drøftelser.

Det skyldes, at de to foranstaltninger ligner hinanden, bortset fra at toldkontingenter begrænser importmængden. I evalueringen blev det konkluderet, at den vigtigste begrundelse for ordningen stadig er gyldig. Omkostningsbesparelserne kan være betydelige for EU-virksomheder, der importerer varer under ordningen. Disse besparelser kan, afhængigt af hvilket produkt, hvilken virksomhed og hvilken sektor der er tale om, medføre flere fordele såsom en bedre konkurrenceevne, mere effektive produktionsmetoder samt skabelse eller bevarelse af arbejdspladser i EU. Nærmere oplysninger om de besparelser, som denne forordning giver anledning til, kan findes i vedlagte finansieringsoversigts punkt 4.

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 31,

under henvisning til forslag fra Europa-Kommissionen, og

ud fra følgende betragtninger:

(1)Produktionen i Unionen af visse landbrugs- og industriprodukter er ikke tilstrækkelig til at dække behovet i dens forarbejdningsindustrier. Unionens forsyning med disse produkter afhænger derfor af indførsler fra tredjelande. Unionens mest hastende behov for forsyninger med de pågældende produkter bør straks dækkes på de gunstigste betingelser. Der bør åbnes EU-toldkontingenter med præferencetoldsatser for passende mængder, der hverken må forstyrre markederne for sådanne produkter eller hæmme opbygningen eller udviklingen af produktionen i Unionen.

(2)Det bør navnlig sikres, at alle importører i Unionen har lige og vedvarende adgang til nævnte kontingenter, og at de for disse kontingenter fastsatte satser ved enhver indførsel af de pågældende produkter kan anvendes uafbrudt i samtlige medlemsstater, indtil kontingenterne er opbrugt.

(3)Ved Kommissionens forordning (EU) 2015/2447 er der fastsat en ordning for forvaltning af toldkontingenter, der sikrer lige og vedvarende adgang til kontingenterne og uafbrudt anvendelse af satserne og følger den kronologiske rækkefølge af datoerne for godkendelse af angivelser om overgang til fri omsætning. Kommissionen og medlemsstaterne bør derfor forvalte de ved denne forordning åbnede toldkontingenter efter nævnte ordning.

(4)Kontingentmængderne udtrykkes for det meste i vægtenheder. For visse produkter, for hvilke der er åbnet et autonomt toldkontingent, er kontingentmængden udtrykt i en anden måleenhed. Hvis der for sådanne produkter ikke er anført en supplerende måleenhed i den kombinerede nomenklatur i bilag I til Rådets forordning (EØF) nr. 2658/87, kan der herske usikkerhed om den anvendte måleenhed. Af hensyn til klarheden og med henblik på en bedre kontingentforvaltning bør det derfor fastsættes, at den nøjagtige mængde af importprodukterne, såfremt importøren ønsker adgang til det pågældende autonome toldkontingent, skal være anført i angivelsen om overgang til fri omsætning, idet den måleenhed for toldkontingentet, der er anført for disse produkter i bilaget til nærværende forordning, anvendes.

(5)Det er nødvendigt at præcisere, at blandinger, præparater eller produkter bestående af forskellige komponenter, som indeholder produkter, der er omfattet af autonome toldkontingenter, bør udelukkes fra denne forordnings anvendelsesområde, da kun de produkter, der er beskrevet i bilaget, er omfattet af de autonome toldkontingenter.

(6)Rådets forordning (EU) nr. 1388/2013 er blevet ændret mange gange. Da kodningen af den kombinerede nomenklatur er blevet ajourført for at opfylde internationale forpligtelser i forbindelse med ændringerne i nomenklaturen i det harmoniserede system fra 2022 ("HS2022"), er der desuden behov for en lang række ændringer i KN-koderne i bilaget til Rådets forordning (EU) nr. 1388/2013. Af hensyn til klarheden og gennemskueligheden bør forordningen derfor udskiftes fuldstændigt.

(7)I overensstemmelse med proportionalitetsprincippet er det for at virkeliggøre det grundlæggende mål om at fremme samhandelen mellem medlemsstaterne og tredjelande nødvendigt og hensigtsmæssigt at fastsætte bestemmelser med henblik på at afveje Unionens økonomiske aktørers kommercielle interesser mod hinanden uden at ændre Unionens WTO-liste. Denne forordning går ikke videre, end hvad der er nødvendigt for at nå de tilstræbte mål i overensstemmelse med traktatens artikel 5, stk. 4.

(8)For at undgå enhver afbrydelse af anvendelsen af ordningen for toldkontingenter og for at overholde de retningslinjer, der er fastsat i Kommissionens meddelelse vedrørende autonome toldsuspensioner og toldkontingenter, bør toldkontingenterne for de produkter, der er nævnt i nærværende forordnings bilag finde anvendelse fra den 1. januar 2022. Denne forordning bør derfor træde i kraft på dagen for offentliggørelsen i Den Europæiske Unions Tidende og bør som hasteanliggende finde anvendelse fra den 1. januar 2022 —

VEDTAGET DENNE FORORDNING:

Artikel 1

1.For de i bilaget nævnte produkter åbnes der autonome EU-toldkontingenter, for hvilke den fælles toldtarifs toldsatser, jf. artikel 56, stk. 2, litra c), i Europa-Parlamentets og Rådets forordning (EU) nr. 952/2013, suspenderes for de perioder, til de toldsatser og op til de mængder, der er anført i bilaget.

2.Stk. 1 finder ikke anvendelse på blandinger, præparater eller produkter, der består af forskellige komponenter, som indeholder de i bilaget anførte produkter.

Artikel 2

Kommissionen forvalter de i artikel 1 omhandlede toldkontingenter i overensstemmelse med artikel 49 til 54 i forordning (EU) 2015/2447.

Artikel 3

Hvis en toldangivelse til overgang til fri omsætning indgives for produkter, for hvilke der er fastsat supplerende enheder i bilaget, anføres den nøjagtige mængde af importprodukterne i angivelsen, idet den måleenhed, der er anført i bilaget, anvendes.